**Predkladacia správa**

V súlade s § 82 ods. 1 zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „zákon o ochrane osobných údajov“) predsedu Úradu na ochranu osobných údajov Slovenskej republiky na návrh vlády Slovenskej republiky volí a odvoláva Národná rada Slovenskej republiky.

Vláda Slovenskej republiky prerokovala a schválila na rokovaní dňa 19. júna 2024 návrh na voľbu JUDr. Zuzany Valkovej do funkcie predsedu Úradu na ochranu osobných údajov Slovenskej republiky. V kontexte uvedeného predkladá predseda vlády Slovenskej republiky na prerokovanie a schválenie Národnej rade Slovenskej republiky materiál „Návrh na voľbu predsedu Úradu na ochranu osobných údajov Slovenskej republiky“. V súlade s uznesením vlády Slovenskej republiky návrh na voľbu predsedu Úradu na ochranu osobných údajov Slovenskej republiky v Národnej rade Slovenskej republiky odôvodní minister spravodlivosti Slovenskej republiky.

Schválenie predkladaného návrhu nebude mať vplyv na limit verejných výdavkov, ani vplyv na rozpočet verejnej správy a podnikateľské prostredie, nemá sociálne vplyvy a ani vplyv na životné prostredie, informatizáciu spoločnosti, služby verejnej správy pre občana a ani vplyv na manželstvo, rodičovstvo a rodinu.